
הכנסת העשרים
מושב שלישי
<פרוטוקול מס' 476>
מישיבת ועדת הכלכלה
יום שני, כ"ב באדר התשע"ז (20 במרץ 2017), שעה 10:30
<סדר היום:>
<תכניות הפיתוח של רשות שדות התעופה>
נכחו:

<חברי הוועדה:> 
איתן כבל – היו"ר
עבד אל חכים חאג' יחיא
יעקב פרי

חברי הכנסת:
איתן ברושי
יעל כהן-פארן
<מוזמנים:> 
	דפנה עין-דור
	–
	מנהלת אגף כלכלה, משרד התחבורה והבטיחות בדרכים

	צ'ארלס סלומון
	–
	סמנכ"ל בכיר תכנון כלכלי, משרד התחבורה והבטיחות בדרכים

	אלי מורגנשטרן
	–
	רפרנט תחבורה, משרד האוצר

	יואב צלינקר
	–
	ממונה תכנון, המשרד להגנת הסביבה

	יעקב גנות
	–
	מנכ"ל רשות שדות התעופה

	דני עומר
	–
	מנהל חטיבת תפעול ומבצעי קרקע, רשות שדות התעופה

	נעם אברהמי
	–
	עוזר מנכ"ל רשות שדות התעופה

	יורם שפירא
	–
	סמנכ"ל למסחר ופיתוח עסקי, רשות שדות התעופה

	מאיר מלכה-גרניט
	–
	רמ"ט מנכ"ל רשות שדות התעופה

	צחי חבושה
	–
	סמנכ"ל כלכלה וכספים, רשות שדות התעופה

	עמי צדיק
	–
	מרכז המחקר והמידע של הכנסת

	ישי דון יחיא
	–
	מנהל אגף בכיר כלכלה ויחב"ל, רשות התעופה האזרחית

	קובי זוסמן
	–
	מנכ"ל IATA-יאט"א-ארגון חברות התעופה הבינלאומי

	אסף רזיאל
	–
	יועץ משפטי, IATA-יאט"א

	מחמט אילקר באסראן
	–
	מנכ"ל טורקיש איירליינס ישראל, IATA-יאט"א

	חני סובול
	–
	מנכ"לית התאחדות משרדי הנסיעות ויועצי התיירות בישראל

	יהושע ליס
	–
	חבר מליאה, מועצה אזורית מגידו

	יהודה פינסקר
	–
	מזכיר מושב היוגב, עמק יזרעאל

	אמנון תגורי
	–
	מנכ"ל דיוטי פרי ג'יימס ריצ'רדסון

	ירון שגיא
	–
	דובר מטה המאבק נגד שדה התעופה

	הלנה ביילין
	–
	שדלן/ית, מייצגת את ג'יימס ריצ'רדסון

	ליטל סבר
	–
	שדלן/ית (גלעד יחסי ממשל ולובינג), מייצג/ת את ועד בארות יצחק ומזור

	נועה גונן
	–
	שדלן/ית (גלעד יחסי ממשל ולובינג), מייצג/ת את ועד בארות יצחק ומזור

	משה ביבי
	–
	שדלן/ית (גלעד יחסי ממשל ולובינג), מייצג/ת את ועד בארות יצחק ומזור


<מנהל/ת הוועדה:>
לאה ורון
<רישום פרלמנטרי:>
ס.ל., חבר תרגומים
<תכניות הפיתוח של רשות שדות התעופה>
<היו"ר איתן כבל:>
שוב שלום לכולם. ברשותכם, אנחנו כבר ניצלנו את ההזדמנות של הדיון הראשון כדי לקיים גם דיון נוסף בנושא תכניות הפיתוח של רשות שדות התעופה. הבמה שלך, אדוני המנכ"ל. אנחנו נשמח לשמוע גם אם יש לכם התייחסות לשדה התעופה או הרצון שלכם להקים שדה תעופה ברמת דוד, פעם אחת, ופעם שנייה - - - מה שאתה תוכל - - -

<יעקב גנות:>
אני אתייחס. 

<היו"ר איתן כבל:>
אוקיי. בכל זאת בסוף, אם הם לא קשורים לזה הוא יתייחס, הוא יגיד 'אנחנו לא עוסקים בעניין'. יש גם את הרצון לתחליף להרצליה ואומרים לי שזה במועצה האזורית - - -

<יעקב גנות:>
גם לזה אני אתייחס. 

<היו"ר איתן כבל:>
במועצה האזורית, תיכף אני אזכר בשם המועצה האזורית. 

<יעקב גנות:>
השרון. 

<היו"ר איתן כבל:>
לא עמק חפר ולא לב השרון. 

<קריאה:>
איפה זה? 

<היו"ר איתן כבל:>
איפה שכל העשירים גרים. 

<קריאה:>
חוף השרון. 

<היו"ר איתן כבל:>
כן, חוף השרון, בדיוק. מועצה אזורית חוף השרון. לב השרון זה מישהו אחר. בבקשה, יעקב. 

<יעקב גנות:>
בוקר טוב. רבותיי, לרשות שדות התעופה תכניות פיתוח בעלות של כ-3.5 מיליארד שקל. בין היתר אנחנו כרגע נמצאים בשלבים האחרונים, כשאני מתכוון לשלבים אחרונים, אני מתכוון לחצי שנה אחרונה לפני סיום פרויקט גדול בעלות של 1,750,000,000 שקל שדה התעופה בתמנע. ואני גאה להגיד פה שאנחנו לא חרגנו בשקל ואני מקווה שגם לוח הזמנים, עם סיום ההרצות, אנחנו לא נחרוג אלא באותו זמן של ההרצות שזה מעבר לפגיעה. 

<עבד אל חכים חאג' יחיא (הרשימה המשותפת):>
ה-3.5 מיליארד זה לאיזה תקופה? תוך כמה זמן זה צריך להסתיים? 

<יעקב גנות:>
כל שלוש שנים אנחנו מוסיפים. 

<עבד אל חכים חאג' יחיא (הרשימה המשותפת):>
ה-3.5 מיליארד התכניות, לשלוש שנים? 

<יעקב גנות:>
שלוש שנים. זה תמיד לשלוש שנים. 

<יעקב פרי (יש עתיד):>
וה-1.750 מיליארד זה סך כל - - - 

<יעקב גנות:>
עלות שדה התעופה. 

<יעקב פרי (יש עתיד):>
שדה התעופה בתמנע? 

<יעקב גנות:>
עלות שדה התעופה בתמנע היה 1.650 מיליארד, עם ההתאמות ועם התוספות שראש הממשלה הטיל עלינו לגבי תוספת של 30 עמדות חניה ועוד - - - מסלול כי לקח מדברים אחרים שתאפשר טיסות בינלאומיות, לא בינלאומיות לאירופה, לארצות, טרנסאטלנטיות ללא חניית ביניים עם מטען מלא של דלק ושל כבודה, אנחנו מסיימים את כל זה לקראת סוף עונת החורף הקרובה. אנחנו מסיימים לקראת עונת החורף הקרובה זרוע רביעית בעלות של 650 מיליון שקל בנתב"ג ואנחנו בוחנים עכשיו את המשך הפיתוח לגבי תוספת מבנה קרקעי בעלות של 650 מיליון שקל ובהמשך, בהנחה שהגידול בתנועה ימשיך להיות בקפיצות של כמעט 10% כל שנה אנחנו שוקלים עכשיו לבדוק את נושא תוספת של הזרוע החמישית בצד השני של נתב"ג בנתב"ג. 

<יעקב פרי (יש עתיד):>
שזה הולך לכיוון - - - 

<יעקב גנות:>
טרמינל 3. 

<יעקב פרי (יש עתיד):>
זה הולך לכיוון מערב? 

<יעקב גנות:>
לכיוון תל אביב. מערבה, זה חמש האצבעות, שלוש קיימות, האצבע הקטנה כרגע ואנחנו לכיוון מערב בהמשך. אלה חמש הזרועות של נתב"ג. 

אנחנו נמצאים בסוף פרויקט ה-HBS, כ-450 מיליון שקל השקענו לצורך הבידוק השוויוני ואנחנו מאוד גאים בפרויקט הזה שבעצם הביא את מדינת ישראל למצב שכל הבידוק של כל שכבות האוכלוסייה מתבצע ללא יד אדם, לפחות לא ב-level העליון, אלא למטה לפי הצורך, לפי החשדות, פותחים את המזוודות, וללא שום בדיקה וללא שום נוכחות הנוסע. 

נשאלתי פה לגבי הרצליה. בהמשך להחלטת בית המשפט לסגור את שדה התעופה בהרצליה אנחנו נמצאים כרגע בשלבים האחרונים של הסיכום בג"צ הרצליה. סיכמנו עם מינהל מקרקעי ישראל, עם רמ"י, את תקצוב שדה התעופה - - -

<היו"ר איתן כבל:>
מעניין, השם שנתנו להם רמ"י, זה מאוד - - -

<יעקב גנות:>
אל תסבך אותי. 

<היו"ר איתן כבל:>
השם שנתנו להם, ראשי התיבות עם רמ"י וקרקעות, מסחר. 

<יעקב פרי (יש עתיד):>
הרצליה זה הכול טיסות פרטיות, עסקים, אין שם טיסות מסחריות. 

<יעקב גנות:>
אין, רק צילום וכיבוי אש קצת.

<היו"ר איתן כבל:>
אין, הוועדה עסקה בזה ואני באופן אישי, גם טיפלנו בזה. 

<יעקב גנות:>
אבל יש סיכום חתום בין רמ"י לרשות שדות התעופה שאנחנו מתחילים את המשא ומתן, אבל העיקרון התקבל שהם יממנו את עלויות ההגירה. 

<עבד אל חכים חאג' יחיא (הרשימה המשותפת):>
לאן? 

<יעקב גנות:>
ברגע שזה יוחלט - - -

<עבד אל חכים חאג' יחיא (הרשימה המשותפת):>
עוד לא הוחלט? 

<יעקב גנות:>
אנחנו כרגע מפעילים חברה שבוחנת חלופות על פי החלטת ועדות התכנון. אנחנו בוחנים את החלופות - - -

<עבד אל חכים חאג' יחיא (הרשימה המשותפת):>
בינתיים לא נקבע? 

<יעקב גנות:>
עדיין לא, אבל בשלב ביניים, עם משרד האוצר ובעידוד משרד האוצר כחלופה זמנית, כדי לא לפגוע בתעופה הפנים ארצית, התעופה הכללית, אנחנו בוחנים שדרוג והעברת התעופה, אני מדגיש את המילה זמנית, מהרצליה, כפי שאנחנו מתוכננים להעביר את שדה דב לחיפה - - -

<היו"ר איתן כבל:>
מה שנקרא לזמני הקבוע. 

<יעקב גנות:>
אדוני, לנו יש אינטרס שזה לא יהיה כך. אני אומר את זה ברור, לנו יש אינטרס שזה לא יהיה קבוע, מפני שאנחנו גם לא יכולים להיות חשודים, מפני שאנחנו אמורים להיות מתוקצבים. אנחנו אמורים להיות מתוקצבים על חשבון פינוי הרצליה. אנחנו מתוקצבים היום לגבי העברת שדה תעופה בשדה דב לחיפה ואנחנו כרגע במשא ומתן עם משרד האוצר שחלק מהתקציב - - -

<היו"ר איתן כבל:>
תסלח לי, אני לא התכוונתי לפתוח את הדיון הזה, אבל כשאני שומע, להעביר את שדה דב לחיפה, כאילו אם אני רוצה לאשקלון אני אסע קודם כל לקרית שמונה כדי לנסוע ל - - - אבל עזוב, זה לא - - - 

<יעקב גנות:>
זה לא דיון, אנחנו כבר עברנו - - -

<היו"ר איתן כבל:>
אבל אתה מבין שמספרים עלינו בחלם בדיחות. 

<יעקב פרי (יש עתיד):>
חיפה, דורש שיפוץ והשקעה, לא? 

<היו"ר איתן כבל:>
עזוב את זה, בחייך, אתה נוסע ל - - -

<יעקב גנות:>
לא, לגבי הרצליה, שאלת על הרצליה. 

<היו"ר איתן כבל:>
הרצליה כן, הרצליה זה משהו אחר. זה מאוד ממוקד, זה - - - 

<צחי חבושה:>
שדה דב זה נתב"ג, טרמינל 1. שדה דב יעבור לנתב"ג, מה שהמנכ"ל אומר, לטרמינל 1. 

<יעקב גנות:>
רגע. שדה דב - - -

<היו"ר איתן כבל:>
אתה התבלבלת, סליחה. 

<יעקב גנות:>
אני לא התבלבלתי. 

<היו"ר איתן כבל:>
אתה אמרת ששדה דב יעבור ל - - -

<יעקב גנות:>
אני לא התבלבלתי. 

<קריאה:>
יש לך טעות. 

<יעקב גנות:>
גם לא טעות. 

<היו"ר איתן כבל:>
לא, אמרתי אין דבר כזה שיעקב מתבלבל. 

<יעקב גנות:>
שדה דב, התכנית היא, התעופה הסילונית והמסחרית לנתב"ג, התעופה הכללית וארבעת המסוקים שהיו ביום העי"ן, כשחתמנו, לחיפה. עכשיו, מכיוון שאנחנו תוקצבנו בזמנו על פינוי שדה דב והיערכות בחיפה, לגבי שדה דב, אז הנושא הזה טופל וערוכים אנחנו. בנוסף, מכיוון שבחיפה יש עוד מקום, זמנית, ואני חוזר, זמנית, אנחנו אמורים לקלוט חלק מהפעילות בהרצליה בהנחה שהרצליה תפונה עד סלילת או הכנת שדה התעופה החדש, במקום הרצליה, כמקום זמני, גם בחיפה. אמרתי בסדר? יצאתי מזה? 

<היו"ר איתן כבל:>
לא יצאת מזה, אמרת את זה. לצאת מזה, איך אומרים? 

<יעקב גנות:>
לא, זה המצב. חיפה עוד לא מתוקצבים, כרגע אנחנו במשא ומתן - - -

<היו"ר איתן כבל:>
כל מה שאמרת לנו, יעקב, עכשיו, התקציב עומד על כ-3.5 מיליארד שקלים לשלוש שנים. ממה שאנחנו מבינים יש את הפיתוח המתחייב, כבר השדה הנוכחי בנתב"ג כבר לא עומד בקיבולת ש - - -

<יעקב גנות:>
אנחנו ממשיכים - - - 

<היו"ר איתן כבל:>
אני עכשיו רוצה שנדבר על לו"ז ופרויקטים ממש, בצורה מסודרת, לפחות במה שתלוי בכם. אני רוצה לדעת מה הצפי של הקמת הזרוע החמישית, או הרביעית - - -

<יעקב פרי (יש עתיד):>
היא עכשיו מוקמת ומתוכננת חמישית, אני מבין. 

<יעקב גנות:>
יש מיקום ותכנון בעתיד. 

<היו"ר איתן כבל:>
הרביעית, מתי אמורה - - -

<יעקב גנות:>
הרביעית, בספטמבר אנחנו מעבירים את הטיפול מגוף המקים, שזה גוף המטה, לגוף המפעיל, שזה הגוף המבצעי, הכוונה לנתב"ג, הם אמורים לעשות את ההרצות, באוקטובר, תחילת נובמבר, השדה יהיה - - - 

<יעקב פרי (יש עתיד):>
כמה חניות - - - 

<יעקב גנות:>
13 עמדות מטוסים.

<יעקב פרי (יש עתיד):>
זה פלוס 13 לקיים? 

<יעקב גנות:>
עוד 13 עמדות מטוסים לקיים. 18,000 מטר שדה. 

<היו"ר איתן כבל:>
אוקיי, אבל אני ברשותכם עדיין רוצה לומר, על פי לפחות הנתונים שמונחים בפניי הזרוע החמישית או הפיתוח צריך כבר לצאת לדרך עכשיו. זה מה שאני - - - אם כך, בקל וחומר אני אומר, לגבי גביית הכספים וכל הדברים הללו, מה היה הוויכוח אל מול ה - - -

<יעקב גנות:>
אדוני, הטעו אותך. אני אסביר. 

<היו"ר איתן כבל:>
אז אנא, אני רוצה - - - 

<יעקב גנות:>
הכוונה היא לבנות מבנה קרקעי בעלות של 680 מיליון שקל. המבנה הקרקעי הזה, אנחנו עוסקים כרגע בתכנונו. 

<היו"ר איתן כבל:>
יפה, אז אני בכל זאת התקרבתי. לזה כיוונתי, דהיינו שהעובדה שהשדה כבר צר מלהכיל והזמן שחולף, הרי אתה מתכנן, הרי לכל דבר יש את הלו"ז שלו, הלוואי שזה היה מהרגע להרגע, זה הרי טווחים של שנים והשאלה העומדת לפתחנו האם התקציב באמת מונח ליעדים הנדרשים, מה לוח הזמנים? זאת אומרת אתה אומר לי, זה לא עתיד, העתיד כבר כאן, יעקב. אתה יודע שאוטוטו ה-18,000 האלה, לפחות על פי התכניות, על פי פתיחת השמים ועל פי כל הדברים שאנחנו רוצים להגיע אליהם, זה עולם אחר הולך להיות. 

<יעקב פרי (יש עתיד):>
אתה מדבר על החמישי? 

<היו"ר איתן כבל:>
כן, זה הוספה של 600 מיליון שקלים. 

<יעקב גנות:>
אדוני, אני אתייחס לזה. המבנה הקרקעי, אנחנו לא תכננו לבנות אותו, להתחיל אותו עוד השנה, התכנון ממשיך להתקיים, אנחנו ממשיכים לתכנן אותו, במקביל אנחנו ממשיכים לתכנן ובעת שנצטרך לצאת לדרך אנחנו נשב בנושא התקציב, תקצובו. כרגע לא עצרנו, לא עצרנו מפני שלא תקצבנו. 

<היו"ר איתן כבל:>
ההערכה שלכם שצריך אותו? או למתי צריך אותו? 

<יעקב גנות:>
אנחנו נצטרך אותו - - -

<היו"ר איתן כבל:>
באיזה לו"ז לדעתכם? 

<יעקב גנות:>
עוד כשלוש שנים. 

<היו"ר איתן כבל:>
שלוש שנים זה אתמול. 

<יעקב גנות:>
לא, הנושא הזה מתוקצב בתקציב פיתוח עתידי. 

<יעקב פרי (יש עתיד):>
יעקב, הטרמינל יהיה כולו טרמינל 1 או שיצטרכו לעבור - - - איך יעבור מהמבנה היום לרביעי ובעתיד לחמישי? 

<יעקב גנות:>
זה אותו טרמינל. כמו שאתה הולך עכשיו עד הסוף בזרוע B, D וכן הלאה, תלך ימינה ושמאלה. עכשיו הוא מתחבר לטרמינל 1. 

<לאה ורון:>
זה הזרועות. איפה הוא ממוקם ומה יהיה בו. 

<יעקב פרי (יש עתיד):>
כן, הבנתי ויהיו חמש זרועות. 

<לאה ורון:>
והמבנה הקרקעי הנוסף, היכן ימוקם? 

<יעקב גנות:>
הוא מתחת לזרוע הרביעית. אותו בניין, אותו שדה, אותו דבר, אבל במקביל - - -

<יעקב פרי (יש עתיד):>
הנה הגיע - - -

<היו"ר איתן כבל:>
של כולנו. 

<יעקב פרי (יש עתיד):>
הוא בא עם הקופה. 

<היו"ר איתן כבל:>
אני מקווה שאתה גם יודע לתת לנו תשובות אחר כך על הפטם, אבל אחרי זה. אני צריך לתת לך תשובות? מסתבר ששוב אני צודק. מי, החקלאי? אני לא רוצה לפתוח את זה. 

<יעקב גנות:>
המצב שלנו הוא שכרגע, בגלל הביקוש/הצורך להוזיל עלויות אנחנו מפעילים כרגע - - -

<יעקב פרי (יש עתיד):>
להוזיל עלויות למי? 

<יעקב גנות:>
לאזרח, לצרכן, למשתמש. 

<היו"ר איתן כבל:>
או לפחות הרצון. 

<יעקב גנות:>
לא, לא הרצון, אדוני, אנחנו באמת מוזילים. לא אוהבים לשמוע את זה, אבל אנחנו מוזילים. 

<היו"ר איתן כבל:>
הם טוענים שההוזלה סודית, הם לא יודעים על - - - 

<יעקב גנות:>
מי זה הם? 

<היו"ר איתן כבל:>
כל מי שהיה פה קודם, אל על, יאט"א. תראה איך הפנים שלו, אני רואה מרחוק, שריר לא זז לו בפנים כשאמרת מוזילים. 

<יעקב גנות:>
אדוני, זה התפקיד שלו לדאוג ולהתלונן שלא מוזילים, תפקידי להוכיח שאנחנו מוזילים, העיקר שהאזרח מרוויח. מי שגדל בקצב של 8% בשנה, אני חושב שהוא צריך להצדיע, לא לנו, לאלה שמגיעים ויוצאים. 8% גידול. אם היו מפסידים לא היו מתפתחים כפי שהתפתחו. 

עכשיו, בוא נמשיך. טרמינל 1 שלמעשה זה טרמינל הארכאי, הישן, הטוב שלנו, את הטרמינל הזה כרגע סגרנו והוא עובר לא מתיחת פנים, אלא שינוי אדיר מ-HBS לבידוק שוויוני, שלא תהיינה תלונות, עד דיוטי פרי, עד חידוש צי האוטובוסים שמגיעים לשם. 

<יעקב פרי (יש עתיד):>
ישמש למה? 

<יעקב גנות:>
ישמש לטיסות ה-low cost כמו בכל מדינה רגילה, בעלות של 11 דולר פר נוסע. 11 דולר ולא 25, כפי שבטרמינל 3, כשמקבלים כמעט את אותו שירות, על חשבון - - - ועוד פעם, אנחנו לא גיבורים, אבל על חשבון הורדת הכנסות דרסטית לרשות שדות התעופה. רבותיי, זו החלטה לא קלה לכאלה שמממנים את הפיתוח מה - - -

<איתן ברושי (המחנה הציוני):>
גנות, אז אם אתה עושה את ה- low cost למה אתה צריך את רמת דוד? 

<היו"ר איתן כבל:>
עוד לא הגענו לזה. 

<יעקב גנות:>
אני אענה לך למה. 

<היו"ר איתן כבל:>
סליחה, קוראים לו איתן, אבל הוא גם ברושי. 

<איתן ברושי (המחנה הציוני):>
אתה מספר לגנות? 

<יעקב גנות:>
אדוני, הוא משלנו. מה לעשות. 

<היו"ר איתן כבל:>
איתן, קודם כל לשם מה התכנסנו כאן? 

<איתן ברושי (המחנה הציוני):>
רק שאלת הבהרה. 

<היו"ר איתן כבל:>
אחר כך. בבקשה, גנות. 

<איתן ברושי (המחנה הציוני):>
טוב, יש יושב ראש פה. 

<יעקב גנות:>
לא, יש פה שאלה מה אנחנו עושים עם רמת דוד. 

<היו"ר איתן כבל:>
לא, יש גם שאלה ששאלתי את זה. 

<יעקב גנות:>
הנה, כבר נשאלה השאלה, התשובה הייתה מוכנה. 

<איתן ברושי (המחנה הציוני):>
שאלה טובה. 

<יעקב גנות:>
אדוני, אני חוזר לשאלתו של חבר הכנסת פרי. אנחנו מעבירים מיליון נוסעים שהם בטרמינל 3 לטרמינל 1 ל-low cost, מבחינתנו הפסד על הנייר, לא הפסד, הפחתת עלויות לכולם, 15 מיליון דולר. מה לעשות, זה 45 מיליון שקל ואנחנו עושים את זה בלב שלם, גם אני רוצה להרוויח, אבל כדי לשרת את הציבור הזה, לשרת את חברות התעופה, לתת מענה לרצון שבאמת יוכלו לטוס. 

<יעקב פרי (יש עתיד):>
ובטרמינל 1 אין לך זרועות. 

<יעקב גנות:>
אין כלום. 

<יעקב פרי (יש עתיד):>
זה הכול אוטובוסים או רגלית. 
<יעקב גנות:>
כן, אין כלום, נסיעה, רגלית ואוטובוסים. לא קרה כלום, אני ראיתי בחברות במדגסקר, חברה בינלאומית של 10 מיליון תושבים, הולכים ברגל, לא קרה להם כלום. לא ראיתי אחד שנפל בדרך. 

<היו"ר איתן כבל:>
אפשר גם טירונות בדרך, להרוויח אותם. הסתערות בגשם. 

<עבד אל חכים חאג' יחיא (הרשימה המשותפת):>
הם נפלו אחרי שהוא הלך, כי הוא לא ראה אותם. 

<יעקב גנות:>
אני לא רואה טוב, אדוני, בצד אחד. רבותיי, במקביל לטרמינל 1, שבאמת אנחנו משקיעים הרבה מאוד מחשבה ומאמץ ואנחנו כרגע הולכים להיכנס למצב קשה, עכשיו בפסח, מפני שכל הפעילות של כל חברות התעופה, גם אלה שישבו, שהתנהלו מטרמינל 1, אפרופו אגרות, אנחנו לא נגענו, כדי לא לפגוע, לא בחברות ולא ב - - -

<יעקב פרי (יש עתיד):>
כלומר אותה חברה ששילמה פחות לטרמינל 1 עוברת עכשיו ל-3 ותשלם את אותה אגרה. 

<יעקב גנות:>
אנחנו אשמים, אנחנו מעבירים, אנחנו סופגים. במקביל, נתנו התחייבות והתחייבות שידם של אנשי המועצה שלנו רעדה כשהצביעו, אפרופו כספים, אנחנו הסכמנו לשפות ופתחנו את התמ"א כדי לאפשר שימוש מקסימלי במסלול החדש, במסגרת שדרוג המסלולים, בהשקעה של מיליארד שקל. אנחנו נתנו את הסכמתנו לשפות ולפתוח את התמ"א כדי להיטיב את הפעילות במסלול 2-1 כדי לפזר את עוצמת הרעש, איך אומרים? בין כולם. לעשות צדק. 

<יעקב פרי (יש עתיד):>
שיהיה רועש לכולם. 

<יעקב גנות:>
סליחה, אני חושב שזה יותר צודק ואין ברירה, רבותיי, מה לעשות. ועכשיו אני חוזר לשדה המשלים. מה לעשות, יש גידול של בין 9% ל-10% כל שנה בתנאי שאין התערבויות אקסוגניות. אם אין, יש גידול של 10%. אנחנו צריכים שדה - - -

<איתן ברושי (המחנה הציוני):>
בטיסות יוצאות או נכנסות? 

<יעקב גנות:>
מי שיוצא גם חוזר. 

<איתן ברושי (המחנה הציוני):>
לא, הממשלה מתפארת  שכל הצמיחה היא במכירת כרטיסי טיסה, אז לכן שאלתי טיסות יוצאות. האוצר אומר שזה ההישג הכי גדול של המדינה. קנו מכוניות ונסעו לחו"ל. פעם צמחו בתעשייה וחקלאות, כשאנחנו היינו, כשאתה אומר 'משלנו', פעם צמחו בתעשייה, היום צומחים בטיסות לחו"ל ויש מכוניות. גם הכבישים כבר עמוסים. 

<יעקב גנות:>
שכחנו גם את מזכירת הוועדה, שגם היא משלנו. 

<איתן ברושי (המחנה הציוני):>
אני לא יכול לשכוח אותה. 

<יעקב גנות:>
גם היא משלנו. 

<איתן ברושי (המחנה הציוני):>
גנות, העמק הוא חלום. 

<יעקב גנות:>
אדוני, לגבי השדה החדש, אנחנו בוחנים חלופות כפי שהממשלה החליטה, שכרנו חברה, החברה הזאת עושה עבודה אדירה. 

<איתן ברושי (המחנה הציוני):>
זה המשלים, הכוונה. 

<יעקב גנות:>
לגבי השדה המשלים, אני מתייחס. דיברנו על נושא רמת דוד. החברה הזאת עושה בדיקות בכל המקומות שהממשלה החליטה. אני משוכנע, ברגע שנקבל את התוצאות נציג אותן - - - הם יציגו, לא אנחנו אפילו, יציגו אותן בוועדת התכנון ותתקבל החלטה לגבי השדה. לגבי הביצוע יש החלטה שהעבירו את המשך הטיפול, לא הביצוע, המשך הטיפול כולל הקמת מנהלת ההקמה, העבירו את זה מרשות שדות התעופה לגוף אחר במשרד התחבורה ובזה למעשה אנחנו מפסיקים את טיפולנו - - -
<איתן ברושי (המחנה הציוני):>
מי זה הגוף האחר? 

<היו"ר איתן כבל:>
יש גורם יותר טוב מכם? 

<קריאה:>
נתיבי ישראל. 

<יעקב גנות:>
כן, הם יותר יעילים - - -

<איתן ברושי (המחנה הציוני):>
שם פשוט הכול יותר ישר, שם שיא היושר, לא? גנות, למה נתיבי ישראל? כי שם כולם ישרים? 

<יעקב גנות:>
הוחלט שאנחנו נתעסק בתחום הנטו והם עוסקים בנושא פיתוח, סלילה. 

<היו"ר איתן כבל:>
כי כנראה אתם עסוקים מדי, בגביית אגרות. 

<יעקב גנות:>
המזל שאודי יצא. 

<יעקב פרי (יש עתיד):>
יעקב, אל תיגרר לפרובוקציות שלהם. 

<יעקב גנות:>
אמרתי, המזל שאודי יצא. 

<היו"ר איתן כבל:>
אני, ברשותך, רוצה שתיתן גם התייחסות למעבירים שהם נמצאים בטיפולכם? 

<יעקב גנות:>
רבותיי, אני רוצה להתייחס בשלושה משפטים למעברים הבינלאומיים. אני חושב, ושם אין הפרעה של שום גוף, למרות שאנחנו מוציאים לפועל את הסיכומים עם משרד האוצר. 

<יעקב פרי (יש עתיד):>
רק תגיד לנו מה זה. 

<יעקב גנות:>
יש חמישה מעבירים שאנחנו מנהלים אותם, אנחנו מפעילים אותם, אנחנו אחראים ומי שעומד בצד ומתקצב, לא מתקצב, מפקח על התקציב, זה משרד האוצר. זה שייח' חוסיין, אלנבי, רבין, טאבה וניצנה. חמשת המעברים. 

<יעקב פרי (יש עתיד):>
בכרם שלום אתם לא מעורבים? 

<יעקב גנות:>
לא. את אותם המעברים, יש באותם המעברים תכנית פיתוח אדירה שלא הייתה מאז, אני חושב, הקמת המדינה. משקיעים ובצדק. אנחנו נותנים שירות ליותר מ-3 מיליון - - -

<לאה ורון:>
מתקציב רשות שדות התעופה? 

<יעקב גנות:>
לא, מהתקציב שלהם, אנחנו מאגרות, התקציב הזה הוא אקס טריטוריאלי מבחינתנו, הוא מיועד אך ורק לפיתוח וחלק מההכנסות מועבר לרשות הפלסטינאית, על פי הסכמי אוסלו. אנחנו מפתחים שם בקצב מואץ, עשרות מיליוני שקלים, אנחנו מדברים על שלושה מיליון עוברים ונכנסים, שנתי, נכנסים ויוצאים. שנתי. פיתוח אדיר, אני מוכן ואני מזמין את הוועדה, תבואו, תראו מה שקורה באלנבי, שזה מעבר אדיר, גדול, מתוחכם מבחינת יכולות בידוק ושיתוף פעולה מוחלט עם ביקורת גבולות, במכס, ברשות וכך הלאה. 

<יעקב פרי (יש עתיד):>
באלנבי עוברים גם פלסטינאים? 

<יעקב גנות:>
כן. 

<עבד אל חכים חאג' יחיא (הרשימה המשותפת):>
הרוב זה פלסטינאים. 

<יעקב פרי (יש עתיד):>
דליה אין כבר? סגור? 

<יעקב גנות:>
רק אתה זוכר את השם. 

<יעקב פרי (יש עתיד):>
אז אלנבי היום משרת - - -

<יעקב גנות:>
אלנבי זה המעבר המרכזי, העיקרי, הרווחי שלנו. 

<היו"ר איתן כבל:>
בשורה התחתונה, לפני שאני מעביר כאן למי שירצה להתייחס, האם אדוני יכול לומר שאתם מתוקצבים לכל הפרויקטים ואין לכם שום בעיה תקציבית? 

<יעקב גנות:>
אדוני, אתה מעמיד אותי במצב לא נעים שאני אגיד לא, שאין לנו שום בעיה. אני זוכר את הדיון הקודם. 
<היו"ר איתן כבל:>
תודה רבה. איך אומרים? היא הנותנת. זה בדיוק העניין ולכן גם שני הדיונים מתחברים זה לזה, כי בשורה התחתונה, מנקודת המבט שלי, אני יכול לומר לכם, לפחות ממה שכתוב, מהממ"מ, עמי צדיק כאן. אני מקריא, 'לפי תחשיבי הרשות קיים חשש כי בשנים הקרובות תידרש העלאה של האגרות וזאת לאור השינויים בצריכת הנוסעים, הכנסות מסחריות והיקף ההשקעות בתחום הביטחון והבטיחות'. 
הוא כל הזמן עם פנים זועפות, צחי. צחי כל הזמן זעוף פנים. 

ומוסיף 'וכי כבר כיום מוקפאים פרויקטים לאור חוסר במקורות כספיים'. 

<לאה ורון:>
איזה פרויקטים מוקפאים? 

<יעקב גנות:>
טוב, אדוני, זה תפקידו של סמנכ"ל כספים לשמור על הקופה. זה תפקידו מפני שבמילה מאוד - - -

<עבד אל חכים חאג' יחיא (הרשימה המשותפת):>
- - - כי אנחנו לא מקפיאים. 

<יעקב גנות:>
זה תפקידו, חובתו, ואין פה הרבה - - - 

<היו"ר איתן כבל:>
אחרי ש - - -

<יעקב גנות:>
אלוהים יעזור אם אנחנו נגיע למצב שהוא יגיד 'אנחנו במצב שלא מסוגלים'. 

<היו"ר איתן כבל:>
אחרי שנתת לו את רשת הביטחון. 

<עבד אל חכים חאג' יחיא (הרשימה המשותפת):>
כן, בכל זאת. 

<יעקב גנות:>
אדוני, תפקידו לשמור ולהגיד את מה שכתב, תפקידנו לבצע. 

<היו"ר איתן כבל:>
אני שואל את השאלה, אדוני, האם אדוני יכול לומר לי ככה, אני חוזר על שתי השאלות, שאלה ראשונה, האם לכל הפרויקטים שאדוני תיאר בפנינו, עם לוחות הזמנים כפי ש - - -

<יעקב פרי (יש עתיד):>
חוץ מהחמישי, הוא אמר. 

<היו"ר איתן כבל:>
לא, הוא אמר שהחמישי בתכנון והוא צריך לצאת לדרך בעוד שלוש שנים. 

<יעקב פרי (יש עתיד):>
אבל הוא אמר שאין עוד תקצוב. 

<היו"ר איתן כבל:>
לא משנה, יעקב, סליחה, מה זה זה? כי כשהאוצר לוקח לו 2.5 מיליארד שקל והוא יצטרך לעמוד בעוד שלוש שנים, שלוש שנים זה מחר, אתה מבין מה אני מתכוון? שלוש שנים זה מחר. אז האוצר יכול לשלוח אותו לעשות כל מיני עסקאות מול הבנקים. 

<יעקב גנות:>
אדוני, אני אענה לך. 

<היו"ר איתן כבל:>
לכן אני צריך לדעת האם - - -

<עבד אל חכים חאג' יחיא (הרשימה המשותפת):>
או להעלות את האגרות. 

<היו"ר איתן כבל:>
ברור. האם התקציב ידוע לנו, מוכר לנו ומוכן לפקודה? ונקודה נוספת, האם יש פרויקטים מוקפאים. 

<יעקב גנות:>
אדוני, תפקיד מועצת הרשות לפקח על ההנהלה. מועצת הרשות, חובתה לפקח עלינו וזה שמקפיאים פרויקטים ומפשירים אותם על פי הצגת - - - הם אישרו את הפרויקטים, אנחנו באים ואנחנו מציגים את היכולת שלנו לבצע, גם פיזית, גם כלכלית, והם מאשרים את זה ואנחנו מתקדמים. 

<היו"ר איתן כבל:>
יעקב יקירי, תשובה רעה. סליחה שאני אומר את זה בפניך, אפילו רעה מאוד. היא ממש לא מתכתבת עם השאלה, נהפוך הוא. זה שאתה עשית לי את סיפור הדרך של שרשרת הפיקוד זה יפה, אוקיי, ועכשיו אני יודע אותה ומכיר אותה יותר טוב, אבל בשורה התחתונה מה שאדוני אומר בעצם מחזק את הטענה שאני טוען אותה, שבה יש פרויקטים מוקפאים כיוון שאם היה לנו את ה-2.5 מיליארד שקל שהיו אמורים להיות עבור השקעות של רשות שדות התעופה אז כנראה לדירקטוריון שלך לא הייתה בעיה כדי לאשר פרויקטים. הדירקטוריון שלך, בצדק, והגזבר שלך, כך נראה לי מודאג מאוד - - -

<לאה ורון:>
סמנכ"ל הכספים, צחי חבושה. 

<היו"ר איתן כבל:>
בסוף זה גזברים. בשורה התחתונה, מה שאני אומר, גם סמנכ"ל הכספים שלך יודע את זה, כשהוא בא ומציג את התכניות לדירקטוריון, כשיש לו 2.5 מיליארד, חברי הכנסת יעקב פרי ואחרים, פחות בתקציב, בוודאי שלדירקטוריון יהיו כאבי בטן. 
<יעקב גנות:>
לא, סליחה, אז אני מבקש להתייחס. רבותיי, לרשות שדות התעופה יש הכנסות שנתיות. ההכנסות האלה אלה המקורות שלנו לפיתוח. אין ויכוח ש-2.5, אותו סכום, אני לא רוצה להתייחס לזה, 2.5 או 2 או 1.5 - - -

<היו"ר איתן כבל:>
לא משנה, בסדר, גם אם זה 1.5. 

<יעקב גנות:>
שכסף שהוחלט להעביר ואנחנו כגוף ששייך לממשלה אנחנו מבצעים - - -

<היו"ר איתן כבל:>
לא, עזוב. לא, יעקב, סליחה, ברשותך, זה שאדוני מקבל הוראות, יש חוק תקציב וחוק הסדרים וקובע את אשר קובע, זה בסדר, ברגע שהחוק קבע אין לך ברירה, השאלה שאנחנו שואלים היא מהמקום האחר והשאלה היא כלפי האוצר. 

<יעקב גנות:>
דקה - - -

<היו"ר איתן כבל:>
למה אתה חייב לענות על כל דבר? למה אתה צריך לענות על שאלות שאף אחד לא מבקש ממך? למה האוצר, ביד השנייה שלו, כשהוא יודע שיש לך את התכניות שמונחות על שולחנך, יעקב, אתה לא צריך, תראה איך אתה כבר נראה מזה שאתה נשכב על הגדר עבורם. 

<יעקב גנות:>
אני לא נראה טוב? 

<היו"ר איתן כבל:>
יעקב, תחשוב על זה, אם לא היית נשכב היית נראה עוד יותר טוב. מה שאני מנסה לומר כאן בעניין הזה - - -

<איתן ברושי (המחנה הציוני):>
יעקב הוא עובד מדינה מסור. 

<היו"ר איתן כבל:>
נכון, והוא אמר את זה והוא גם לא מלין על אף אחד, אבל בשורה התחתונה אי אפשר להתעלם מזה. אפשר לחפש מילים, אפשר להרכיב אותן אחרת, אפשר לסדר אותן אחרת, בשורה התחתונה לא צריך להיות אפילו מומחה או בוגר תואר בכלכלה. יש כאן עניין מאוד ברור, כשנלקח מיליארד וחצי או 2 מיליארד, בוודאי אם זה 2.5 מיליארד, מתקציב רשות שדות התעופה, שהוא אמור להיות מיועד לפיתוח כזה או אחר, אני שאלתי למה אתם לא לקחתם את ההלוואה? משרד האוצר, למה אתם שלחתם אותם לקחת הלוואות? למה, אם האוצר רוצה כסף ויש לו את המחסור לעניין הזה, שהוא יילך וייקח הלוואה, למדינה יש יכולת לקבל הלוואות בתנאים אפילו יותר טובים ממה שרש"ת יודעת לקבל. בשורה התחתונה יש כאן חוסר שמייצר בסוף בסוף בסוף עיכוב בפרויקטים, לא יעזור כלום. לא יעזור כלום. כשהדירקטוריון צריך לקבל החלטות מהסוג הזה, החלטות של פיתוח, הוא צריך לראות את התזרים שלו ולאן זה הולך, זו השורה התחתונה. בבקשה, שם ותפקיד. 

<אלי מורגנשטרן:>
אלי מורגנשטרן, רפרנט תחבורה באגף התקציבים במשרד האוצר. אני אתייחס לסוגיה של הכספים שנלקחו בחוק ההסדרים מרשות שדות התעופה ובהקשר של תכניות הפיתוח. משרד האוצר עשה בדיקה מעמיקה של מצב התזרים הכספי של רשות שדות התעופה ומסתבר, מבדיקתנו עלה שהצטברו עודפים בחשבון השוטף של רש"ת שלא נדרשים לצורך תכניות הפיתוח. אין ספק שכשיש כסף אפשר לפתח יותר, אבל בתכניות הפיתוח שנמצאות על הפרק לשנים הקרובות, אנחנו יודעים שלפי התחזית שלנו כרגע לא צפוי להיות מחסור ורש"ת תוכל לעמוד בכל המשימות של הפיתוח לשנים הקרובות. 

<יעקב פרי (יש עתיד):>
כולל מה שהזכיר פה יעקב, הזרוע החמישית? 

<אלי מורגנשטרן:>
כן. הזרוע החמישית עוד לא נמצאת בתכניות הפיתוח של רש"ת, אבל - - -

<יעקב פרי (יש עתיד):>
לא, בסדר - - -

<אלי מורגנשטרן:>
אבל אנחנו חושבים שרשות שדות התעופה תוכל לעמוד בפיתוח של זה וההחלטה תתקבל לפי הנסיבות והצרכים. 

<היו"ר איתן כבל:>
אז אני שואל אותך את השאלה הבאה, אדוני, אם הכול טוב ויפה והתקציב הנוכחי, אחרי ההפחתה, הם עומדים בכל היעדים, אז למה לא להוריד לכל האנשים שישבו פה בדיון הקודם את גובה האגרות? למה לגבות כאלה אגרות גבוהות אם היעדים - - - אם תודיעו שרש"ת היא אגף הגבייה החדש של משרד האוצר, אוקיי, בסדר, אוקיי, אבל - - -

<יעקב פרי (יש עתיד):>
זה יפה מאוד, זה ראוי לשבח. 

<היו"ר איתן כבל:>
זה ראוי לשבח, ויעקב הוא גם עובד מצטיין, הוא עושה את זה בצורה מצוינת - - -

<אלי מורגנשטרן:>
זו תהיה המשואה היקרה בהיסטוריה. 

<איתן ברושי (המחנה הציוני):>
אחרי רמי לוי כל אחד יכול להדליק פה משואה. 

<היו"ר איתן כבל:>
אבל אני אומר לך בעניין הזה, אז למה? 

<אלי מורגנשטרן:>
אני אענה על זה. צריך לקחת בחשבון שכשמשרד האוצר - - -

<היו"ר איתן כבל:>
כשמתחילים איתי צריך לקחת בחשבון שזו התחלה רעה. 

<אלי מורגנשטרן:>
אז אני מתחיל מחדש.

<היו"ר איתן כבל:>
לא, אתה תיתן לנו את התשובה המדויקת. למה, אחרי ההפחתה של מיליארד וחצי, או 2 או 2.5 מיליארד שקל ורש"ת, אתה אומר בשמם, הם שתקו, וזו לא תמיד שתיקה כהודאה, זה כי לעתים לא נעים להם לעמוד גם מולך באיזה שהיא אינטראקציה פה בצורה פומבית, בשורה התחתונה, מה שאני אומר, אם כך, למה שלא נפחית את האגרות? הוא צריך לתת ב-1 ביוני את הדוח שיעקב גנות עוד לא ראה אותו, אבל הוא צריך לתת את הדוח של רה ארגון של כל נושא האגרות, הנה, הנה. הנה, יש כסף, והרבה. 
<אלי מורגנשטרן:>
אז אני אשיב. לגבי הכספים שהצטברו בקופת רש"ת, בחשבון השוטף, אלה כספים שהגיעו מאזרחי מדינת ישראל וכשמשרד האוצר לוקח את הכסף הוא אף פעם לא לוקח אותו לכיס שלו, הוא מחזיר אותו לאזרחי מדינת ישראל. 

<היו"ר איתן כבל:>
נהיית פוליטיקאי. 

<אלי מורגנשטרן:>
אצלי בחשבון הבנק לא נוספה אגורה אחת מה - - -

<היו"ר איתן כבל:>
מאיזה מפלגה? מה אתה נותן לי תשובות כאלה? עזוב, אל תביך אותו. עכשיו, ברצינות, מר מורגנשטרן, אני מעדיף שלא תיתן תשובה ואני אתן את הסיכום שלי מאשר תביך אותנו ואת עצמך. 

<אלי מורגנשטרן:>
אני אשתדל לענות את האמת כפי שאני מכיר אותה. 

<היו"ר איתן כבל:>
באמת אני אומר, אתה יכול להגיד לי 'תשמע, זו החלטה של הדרגים הגבוהים', שזה לגיטימי, אני שוחחתי עם הגבוהים בעניין הזה. מה שאני מנסה לומר לך, התשובות שאתה נותן הן תשובות מג'וברשות, בסוף ברור שזה מאזרחי ישראל, לשם מה התכנסנו? התכנסנו כדי להוריד את הנטל מעל אזרחי ישראל, אם גובה האגרות הקיים הוא מעל ומעבר מספק את כל הפעולות הנדרשות על ידי התכניות שעליהן מדובר, אז אני אומר, זו הזדמנות להוריד אגרות, להפחית אגרות. כשאנחנו משלמים, אזרחי ישראל, את האגרה, אנחנו לא מתכוונים לממן, זה חשוב מאוד, טיפת חלב במעלות, מבלי לזלזל בשום דרך בהקמת טיפת חלב במעלות, שזה פרויקט חשוב כשלעצמו, אבל זה לא תפקידה של רש"ת. כשאתה גובה אגרות, שזה נושא אחר, אגרת רכב, אז היא נכנסת, יש ויכוח, אבל היא נכנסת לפיילה הגדולה ומשם עושים את ההסטות לכל ה - - - 

פה זה לא עובד כך . כאן הסכום, הכספים הנכנסים הם כספים צבועים כמעט, אפשר לומר כמעט צבועים, ואתה, כדי לשנות או כדי לבצע הסטה אתה צריך להביא את זה במסגרת חוק ההסדרים וחוק התקציב. אתה לא יכול לקחת ממנו כסף כי בא לך ולהעביר את זה לאן שאתה רוצה. כאן השאלות. אלה השאלות, כי אנחנו נעמוד בפני שוקת שבורה. כיוון שאתה צעיר, ואני תמיד אומר שאני רק נראה טוב, אבל אני כבר מבוגר, ואני מכיר את הדיבור הזה - - -

<יעקב פרי (יש עתיד):>
המחמאות שאתה נותן לעצמך. 

<היו"ר איתן כבל:>
יש לי ברירה? אף אחד לא נותן לי. לכן מה שאני אומר לך, אתה יכול להגיד לי שאין לך תשובה טובה, כי התשובות שלך, תסלח לי, הן לא טובות ואני לא מתכוון לוותר. אנחנו נוציא פנייה בעניין הזה ואני אומר לך, גברתי, בעניין הזה לפחות, אני מסכם את זה, עזוב, זה ג'ברוש, על פי הנתונים שהוצגו בפנינו, אדוני הסמנכ"ל, שתדע לך בוועדה הזו גם מימיקה היא דיבור. אתה כל הזמן מסתכל עליי ועושה לי את ה - - - 

<צ'ארלס סלומון:>
אני מסתכל רק על היושב ראש. אם היושב ראש רוצה שאני אדבר אני אדבר.

<היו"ר איתן כבל:>
לא, בסדר, אבל אתה מגיב. אז ברשותכם אני רוצה לומר את הדבר הבא, על פי הנתונים שהונחו בפנינו כאן, אני לפחות יכול לומר שאני רואה שאין שום הצדקה להעברת סכומים בסדר גודל כפי שנלקחו, ואני רוצה לדעת סוף סוף כמה הסכום, גם זה אני רוצה לדעת. 

<לאה ורון:>
193 מיליון בשנה שחלפה. 

<היו"ר איתן כבל:>
כמה עד עכשיו העברתם? כמה?

<אלי מורגנשטרן:>
לא, זה פשוט נושא חישובי. בגדול זה - - - 

<היו"ר איתן כבל:>
יקירי, מה נושא חישוב? בסוף זה כסף. 

<לאה ורון:>
בסוף זה מספר. 

<אלי מורגנשטרן:>
בפועל התוספת היא 1.3, מיליארד ו-300. 

<היו"ר איתן כבל:>
לא משנה אם זה לפי החשבון של הגזבר - - - של סמנכ"ל הכספים, אני מתנצל, אני עוד מהתקופה ההיא, בוודאי שזה לא בא ממקום של - - -
<יעקב פרי (יש עתיד):>
אם הסכום הוא פחות נעשה לו גזבר, אם יותר נעשה לו סמנכ"ל כספים. 

<היו"ר איתן כבל:>
אז, ברשותכם, אני רוצה לדעת את הסכום שנלקח מרש"ת, מנקודת המבט שלכם, אני רוצה לקבל את התשובות, האם בתקציב הנוכחי, שלאחר ההפחתה, רש"ת עומדת בכל ה - - - 

<יעקב פרי (יש עתיד):>
מה זה הנוכחי? מהדו שנתי, זה ה-17' או 18'? 

<היו"ר איתן כבל:>
מהדו שנתי, 17', שאחרי ההפחתה הם עדיין עומדים בכל היעדים שהם הציבו לעצמם ושיעקב גנות עשה את זה בצורה ראויה, אמיתי, אני אומר את זה לא בטיפת ציניות, ולאור כך האם יש עילה או סיבה שמשרד האוצר והמערכת איננה עושה את המאמץ הנדרש לאור העובדה שהסכומים, כנראה, לפחות על פי ההצגה, הם עומדים בכל היעדים, מדוע לא תישקל בצורה משמעותית הפחתה של אגרות. 

<יעקב פרי (יש עתיד):>
איתן, אתה מוכן רק לטובתי, או יעקב, לומר לנו איזה אגרות יש? 

<היו"ר איתן כבל:>
זה היה דיון שלם בדיון הקודם. 

<יעקב פרי (יש עתיד):>
רק את הכותרות. 

<היו"ר איתן כבל:>
יש גם מסמך של הממ"מ שהכנו. 

<יעקב פרי (יש עתיד):>
אוקיי, בסדר. 

<יעקב גנות:>
אני עונה לך בשלושה משפטים. יש אגרה של 24 דולר בטרמינל 3, 11 דולר בטרמינל 1. בניגוד למה שקורה בכל העולם אנחנו מממנים את הביטחון, ואתה יודע את זה יותר טוב מכולם - - -

<היו"ר איתן כבל:>
יעקב, אגרות, לא - - -

<יעקב גנות:>
לא, בארצות הברית משלמים אגרת ביטחון 100 דולר. 

<יעקב פרי (יש עתיד):>
אבל אני משלם את זה בכרטיס הטיסה. 

<יעל כהן-פארן (המחנה הציוני):>
בכרטיס. וחוץ מזה, בקפה, 30 שקל לכוס קפה. 

<יעקב גנות:>
גברתי, רק שנייה - - -

<יעל כהן-פארן (המחנה הציוני):>
הרמתי להנחתה. אבל, אדוני היושב ראש, אם אני יכולה להגיד משהו - - -

<היו"ר איתן כבל:>
לא, לא, אנחנו כבר לפני שלוש דקות - - - 

<יעקב גנות:>
רק שנייה אחת. זה חמור מאוד. בכל מקום מדברים על זה שקפה 30 שקל, 90 שקל, ברשות שדות התעופה, בנתב"ג, כוס קפה גדול עולה 8 שקלים, במזנון הכנסת, כרגע הביאו לי כוס קפה, שילמנו 12 שקל, אז שיפסיקו לדבר כולם. 

<יעל כהן-פארן (המחנה הציוני):>
אני בשדה משלמת - - - 

<היו"ר איתן כבל:>
בגלל זה הטיסות יוצאות מנתב"ג ולא מהכנסת. 

תודה רבה, הישיבה נעולה. 

<הישיבה ננעלה בשעה 11:32.>

